Kardinál Dziwisz požehnal pamätník svätého Jána Pavla II na hore Butkov  
P:3, 22. 06. 2014 19:40, DOM  
  
Ladce 22. júna (TK KBS) Nový pamätník svätého Jána Pavla II. na Slovensku pribudol v sobotu 21. júna 2014 vo farnosti Ladce. Na 11. etáži lomu Butkov ho požehnal krakovský arcibiskup kardinál Stanislaw Dziwisz v úvode slávnostnej svätej omše, na ktorej nechýbal žilinský diecézny biskup Mons. Tomáš Galis, desiatky kňazov, rehoľnikov a približne tisícka veriacich zo Slovenska, Česka i Poľska. Slávnosť spolu pripravili Rímskokatolícky farský úrad v Ladoch a Považská cementáreň a.s. Ladce, v areáli ktorej sa nový pamätník nachádza.  
  
Generálny riaditeľ Považskej cementárne Anton Barcík pri vítaní hostí v kameňolome pripomenul niektoré výnimočnosti hory Butkov. Táto hora dala materiál na tisícky stavieb po celom Slovensku – od priehrad, mostov a diaľnic, až po byty, školy, nemocnice či kostoly. Duchovný rozmer hore dodáva od minulého roku monumentálny kríž, ktorý požehnal jeho iniciátor, páter Elias Vella z Malty. „Ani na chvíľu sme neváhali splniť prianie našich poľských priateľov z krakovskej oblasti, aby sme práve na hore Butkov s kameňolomom, v úzkej súčinnosti s nimi, postavili pamätník sv, Jánovi Pavlovi II, ktorý miloval Slovákov, Slovensko i slovenské hory,“ dodal A. Barcík.   
  
Hlavný celebrant slávnosti – kardinál Stanislaw Dziwisz z Krakova, ktorý takmer 40 rokov ako osobný sekretár a priateľ žil so svätcom, podčiarkol, že Butkov bude pripomínať časť života Karola Wojtylu, ktorý počas vojny ako mladý muž tvrdo pracoval v poľskom kameňolome Zakrzowek, Po tejto krátkej skúsenosti potom prestal pracovať v kameňolome, ale po celý život bol človekom ťažkej práce na poli cirkvi. „Keby nebolo Jána Pavla II., nemohli by sme sa takto slobodne stretávať v tejto krajine, aj jeho zásluhou môžu aj národy východnej a strednej Európy žiť v slobodnom svete.“ Osobitne ho potešilo, že pamätník je výsledkom slovensko-poľskej spolupráce: „Je to ďalší dôkaz, že Tatry Slovákov nerozdeľujú, ale spájajú.“  
  
Kardinál Dzivisz vydal aj svedectvo o láske Jána Pavla II. k Slovákom. „Slovensko bolo – popri Poľsku – jedinou krajinou, v ktorej tento svätý otec navštívil postupne všetky diecézy...„Nech Boh žehná všetkých, ktorým fabrika pod týmto pamätníkom dáva prácu, jej obchodným partnerom, jej zamestnancom a ich rodinám. Nech Boh žehná všetky mestá a dediny pod touto horou, nech Boh žehná drahé Slovensko. Nech vás sprevádza orodovanie Sedembolestnej Panny Márie – Patrónky Slovenska. Nech sa za vás prihovára svätý Ján Pavol II, ktorý vám ďakuje za vašu lásku k nemu, vyjadrenú aj v jeho pamätníku, ktorý dnes odhaľujeme a posväcujeme. Som presvedčený, že z výšky na nás hľadí a všetkých nás žehná,“ zdôraznil v závere slávnostnej homílie kardinál Dziwisz.  
  
Žilinský diecézny biskup Tomáš Galis očakáva, že nový pamätník na hore Butkov má veľký potenciál, aby evanjelium z tohto miesta mohlo vstúpiť do každého domu, rodiny a do  každodenného života.: „Na tomto mieste Žilinskej diecézy je pamätník a kríž, ktorý pozýva všetkých do Slávy a v zmysle známeho – Per crucem ad lucem - môže všetkým pomôcť, aby sa stali lepšími.“ Výnimočnosť chvíle podčiarkol aj hudobný sprievod speváckeho zboru z Novej Dubnice The Gospel Family, ktorý zaspieval aj obľúbené piesne Jána Pavla II – Bárka a Goraľu, czy ci ne žaľ.   
  
Predstavitelia farských a obecných úradov v Ladcoch a Beluši podpísali s vedením ladeckej cementárne dokument o záštite nad miestom požehnania na hore Butkov. A. Barcík vyslovil želanie: „ aby sa toto miesto stalo malou, ale významnou svätyňou, ktorá bude ako maják ukazovať bezpečne cestu k pravde, k pravým hodnotám, bližšie k ľuďom a hlavne bližšie k Bohu.“ Kardinál S.Dziwisz navštívil aj stavbu nového kostola Svätého Milosrdenstva v Ladcoch. Pri tejto príležitosti odovzdal farnosti a veriacim relikviu krvi sv. Jána Pavla II.  
  
Podrobnosti o pamätníku  
  
Nový pamätník pozostáva z farebného obrazu Jána Pavla II, ktorý je v žulovom ráme osadený do skaly z lomu Butkov. Nad portrétom je známe posolstvo Svätého otca Slovákom „Nebojte sa.“. Pod obrazom je relikviár, ktorý obsahuje úlomok skaly z lomu v Zakrzoweku pri Krakove, kde mladý Karol Wojtyla počas vojny pracoval. Súčasťou relikviára sú aj osobné predmety, ktoré svätca sprevádzali celý život : časť rehoľného odevu – škapuliar od rehole bosých karmelitánov vo Wadoviciach z roku 1929 i jeho obľúbená  ikona s podobizňou Panny Márie z Kalwarie Zebrzydowskej. Pozadie pamätníka dotvárajú dva kamenné balvany so žulovými tabuľami s nápisom Totus tuus Maria a Totus tuus Amen. Novým prvkom v areáli sú aj tri balvany so žulovými tabuľami s odkazom na Starý zákon, Nový zákon, ako aj  na pamiatku svätcov Cyrila a Metoda. Pri príležitosti požehnania pamätníka bola vydaná aj pamätná medaila, pamätný list i obrázok svätca s modlitbou o vyprosenie milosti.  
  
TK KBS informoval Peter Toman